text: BIOS trækker i land
  03 december 2015 kl. 07.48
  Først fik ambulanceredderne besked om, at de ville blive pålagt ekstra vagter mellem jul og nytår. Nu trækker ledelsen den udmelding tilbage. 
  Torsdag i sidste uge fik ambulanceredderne hos BIOS nyheden om, at de mellem jul og nytår ville blive pålagt én ekstra vagt og ingen mulighed for at holde ferie. Den udmelding blev ikke taget godt i mod. 
  - Vi ved godt, at der skal arbejdes mellem jul og nytår. Men det er noget, redderne normalt løser, uden der skal pålægges nogen noget, siger Peter Rune Senger, tillidsmand for redderne i Esbjerg.
  Efter et fælles møde med tillidsmænd og ledelsen tirsdag formiddag, er virkeligheden nu en anden.
  - Udmeldingen fra ledelsen var kommet forkert ud, og efter mødet er vi blevet enige om, at vagtplanlægningen skal løses uden befalinger fra ledelsen. Det går allerede godt, for der er nærmest ingen vagter tilbage, fordi ambulanceredderne har taget dem frivilligt, siger Peter Rune Senger.
  